To unge mænd fra Aalborg Handelsskole blev mandag bortvist fra skolen i kølvandet på et væbnet røveri i Prag. Her truede eleverne en tjekkisk mand med en butterflykniv, men røveriet slog fejl, skriver nordjyske.dk. - Personen, som de valgte at udfordre, var stor og stærk og lod sig ikke kyse, så han fik jaget dem på flugt, fortæller uddannelseschef Hans Jørgen Møller fra Aalborg Handelsskole. Eleverne på 17 og 18 år satte derefter kursen mod hotellet i Prag, hvor klassens øvrige elever opholdt sig, men undervejs blev de standset af politiet. Efter over et døgn i politiets varetægt blev eleverne torsdag løsladt, så de akkurat nåede handelsskolens bus hjem til Danmark, men handelsskolen vil ikke længere kendes ved dem. - Det her vil vi ikke stå model til overhovedet. Det er så grov en overtrædelse af skolens regler og bestemmelser, at vi mandag morgen meddelte de to drenge, at de er udmeldt og bortvist fra skolen, siger Hans Jørgen Møller. Røverisagen er nu overgivet til de tjekkiske myndigheder. Det er blot to uger siden, at situationen var ganske omvendt for en gruppe danske handelsskoleelever, der blev røvet på et diskotek i Mexico. Tre elever fra handelsskolen Mercantec i Viborg fik både slag og spark af gerningsmændene, som menes at være fra den mexicanske mafia.
To elever fra Aalborg Handelsskole truede mand med kniv under klassens studietur til Tjekkiet. Nu er eleverne bortvist.